作者:李昴英
標題:蘭陵王
內容:燕穿幕。春在深深院落。單衣試，龍沫旋薰，又怕東風曉寒薄。別來情緒惡。瘦得腰圍柳弱。清明近，正似海棠，怯雨芳蹤任飄泊。釵留去年約。恨易老嬌鶯，多誤靈鵲。碧雲杳渺天涯各。望不斷芳草，更迷香絮，迴文強寫字屢錯。淚欲注還閣。孤酌。住春腳。便彩局誰忺，寶軫慵學。階除拾取飛花嚼。是多少春恨，等閒吞卻。闌干猛拍，嘆命薄，悔舊諾。